Il-Kunsill illum ta mandat lill-Kummissjoni Ewropea biex tibda n-negozjati dwar il-modernizzazzjoni tat-Trattat tal-Karta tal-Enerġija (TKE). Huwa adotta wkoll direttivi ta' negozjati korrispondenti. L-għan tan-negozjati huwa li jimmodernizza d-dispożizzjonijiet tat-TKE sabiex iqis l-għanijiet tal-iżvilupp sostenibbli u l-klima, kif ukoll l-istandards moderni tal-protezzjoni tal-investiment u s-soluzzjoni tat-tilwim bejn l-investitur u l-istat. L-objettiv tat-TKE modernizzat għandu jkun li jiffaċilita l-investiment fis-settur tal-enerġija b'mod sostenibbli, jipprovdi ċertezza legali u jiżgura livell għoli ta' protezzjoni tal-investiment. Fost l-elementi ewlenin tad-direttivi ta' negozjar tal-UE hemm attenzjoni partikolari fuq l-iżgurar li t-tibdil fil-klima u l-għanijiet tat-transizzjoni tal-enerġija nadifa jiġu riflessi fit-TKE modernizzat. Dan jinkludi kjarifika li l-UE tista' tirrikjedi li parteċipanti fis-suq minn pajjiżi terzi jikkonformaw mal-liġijiet applikabbli tal-UE u tal-istati membri, inkluż dawk li jikkonċernaw il-politika ambjentali u s-sikurezza. L-UE ser timmira li ġġib id-dispożizzjonijiet dwar il-protezzjoni tal-investiment f'konformità mal-istandards moderni ta' ftehimiet li ġew konklużi reċentement mill-UE u l-istati membri tagħha. Hija ser tfittex ukoll li tiżgura li t-TKE modernizzat ikompli jimmira għal livell għoli ta' protezzjoni tal-investiment. It-TKE modernizzat għandu jafferma mill-ġdid b'mod espliċitu l-hekk imsejjaħ "dritt għar-regolamentazzjoni", jiġifieri d-dritt tal-partijiet kontraenti li jieħdu miżuri għall-ħarsien tas-saħħa, tas-sikurezza, tal-ambjent u ta' għanijiet oħra tal-politika pubblika. L-UE għandha wkoll l-għan li tiċċara li d-dispożizzjonijiet dwar il-protezzjoni tal-investiment ma jistgħux jiġu interpretati bħala impenn mill-partijiet kontraenti biex ma jbiddlux il-liġijiet tagħhom. Id-dispożizzjonijiet dwar is-soluzzjoni tat-tilwim bejn l-investitur u l-istat għandhom jirriflettu l-approċċ tal-UE fil-ftehimiet tagħha ta' protezzjoni tal-investiment u l-pożizzjoni meħuda mill-UE fir-riformi multilaterali li għaddejjin. Proċedura Fl-14 ta' Mejju 2019, il-Kummissjoni ppreżentat lill-Kunsill rakkomandazzjoni għal deċiżjoni tal-Kunsill li tawtorizzah jidħol f'negozjati dwar il-modernizzazzjoni tat-Trattat tal-Karta tal-Enerġija. Peress li din il-kwistjoni tmiss mal-kompetenzi tal-UE kif ukoll tal-Istati Membri, kienu meħtieġa żewġ deċiżjonijiet separati. Għaldaqstant, fil-laqgħa tiegħu tal-15 ta' Lulju 2019, il-Kunsill adotta deċiżjoni li tawtorizza lill-Kummissjoni tidħol f'negozjati dwar kwistjonijiet li jaqgħu taħt il-kompetenza tal-UE. Fl-istess ħin, ir-rappreżentanti tal-gvernijiet tal-istati membri li huma partijiet għal-laqgħa tat-Trattat tal-Karta tal-Enerġija fil-Kunsill adottaw deċiżjoni dwar l-elementi li jaqgħu taħt il-kompetenza tal-istati membri. Kuntest It-Trattat tal-Karta tal-Enerġija huwa ftehim multilaterali li jipprovdi qafas għall-kummerċ u l-investiment fil-qasam tal-enerġija. Dan ġie ffirmat f'Diċembru 1994 u daħal fis-seħħ f'April 1998. Bħalissa hemm 53 firmatarju u parti kontraenti għat-TKE, inkluż il-biċċa l-kbira tal-Istati Membri tal-UE, l-UE u l-Euratom. Id-dispożizzjonijiet prinċipali tat-TKE jikkonċernaw il-protezzjoni tal-investimenti, il-kummerċ f'materjali u prodotti enerġetiċi, it-transitu u s-soluzzjoni tat-tilwim. Il-biċċa l-kbira tad-dispożizzjonijiet tiegħu ma ġewx riveduti sa mis-snin disgħin. Dan ħoloq problemi speċjalment fil-qasam tal-protezzjoni tal-investiment, li m'għadhomx jikkorrispondu ma' standards moderni. Il-lista ta' suġġetti għall-modernizzazzjoni li ser jiġu nnegozjati ġiet approvata fis-27 ta' Novembru 2018 mill-Konferenza Ministerjali tal-Karta tal-Enerġija. Hija tkopri dispożizzjonijiet dwar il-protezzjoni tal-investiment, l-iżvilupp sostenibbli u r-responsabbiltà soċjali korporattiva, l-organizzazzjoni għall-integrazzjoni ekonomika reġjonali ("REIO"), il-preinvestiment u t-tranżitu, kif ukoll ċerti definizzjonijiet u t-tħassir ta' dispożizzjonijiet skaduti. Test tad-direttivi ta' negozjati Rakkomandazzjoni mill-Kummissjoni għal deċiżjoni tal-Kunsill (14 ta' Mejju 2019) Ara l-paġna tal-laqgħa